Diari Oficial de la Generalitat Valenciana


Sumari del DOGV 4275, del 20-06-2002 (2002/6072)

RESOLUCIÓ de 4 de juny de 2002, de la sotssecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre el Ministeri d'Educació, Cultura i Esport i la Conselleria de Cultura i Educació de la Comunitat Valenciana en matèria d'ensenyança a distància no universitària.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4275

Data del DOGV
:   20-06-2002

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2002/6072


Data del document
:   04-06-2002

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Cultura i Educació
    * cooperació administrativa
    * ensenyament a distància
    * administració central

RESOLUCIÓ de 4 de juny de 2002, de la Sotssecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre el Ministeri d'Educació, Cultura i Esport i la Conselleria de Cultura i Educació de la Comunitat Valenciana en matèria d'ensenyança a distància no universitària. [2002/M6072]
  
Subscrit, després de la tramitació prèvia reglamentària, entre el Ministeri d'Educació, Cultura i Esport i la Conselleria de Cultura i Educació de la Comunitat Valenciana, el 28 de febrer de 2002, un Conveni de col·laboració en matèria d'ensenyança a distància no universitària, i en compliment del que establix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0353/2002, i que figura com a annex d'esta resolució.
  
València, 4 de juny de 2002.- La sotssecretària del Secretariat del Govern i Relacions amb les Corts: Amparo Koninckx Frasquet.
  
Conveni de col·laboració entre el Ministeri d'Educació, Cultura i Esport i la Conselleria de Cultura i Educació de la Comunitat Valenciana en matèria d'ensenyança a distància no universitària
  
De conformitat amb el que disposa el Reial Decret 2.093/1983, de 28 de juliol, han sigut traspassats a la Comunitat Valenciana les funcions i servicis de l'administració de l'Estat en matèria d'ensenyança no universitària. Entre tals competències s'inclouen les relatives a l'ensenyança a distància no universitària.
  
La nova configuració de l'ensenyança a distància establida en la LOGSE fa necessari substituir el Conveni de col·laboració subscrit amb data 2 de juny de 1987 entre el Ministeri d'Educació i Ciència i la Conselleria de Cultura, Educació i Ciència de la Generalitat Valenciana sobre ensenyança a distància en els nivells de EGB, Batxillerat i COU, així com substituir l'annex al citat Conveni publicat en la Resolució d'11 de maig de 1993 de la Direcció General de Coordinació i de l'Alta Inspecció per la qual es dóna publicitat a l'annex al Conveni de col·laboració subscrit entre el MEC i la Conselleria de Cultura, Educació i Ciència de la Generalitat Valenciana en matèria d'ensenyança a distància (BOE 26.05.1993).
  
Considerant les especials característiques que concorren en esta modalitat d'ensenyança, es fa aconsellable, per motius d'eficàcia i d'economia de recursos, articular les degudes relacions de col·laboració i coordinació entre el Ministeri d'Educació, Cultura i Esport i la Conselleria de Cultura i Educació, per al desenrotllament de les ensenyances per la modalitat a distància en els nivells d'Ensenyança Secundària, Batxillerat, Formació Professional específica i Idiomes i la formació de persones adultes en l'àmbit de la dita comunitat autònoma.
  
En conseqüència,
  
Reunits
  
D'una part, la senyora Pilar del Castillo Vera, ministra d'Educació, Cultura i Esport, en virtut del que disposa l'article 13.3 de la Llei 6/1997, de 14 d'abril, d'Organització i Funcionament de l'Administració General de l'Estat, i conforme a l'article 6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la nova redacció donada per la Llei 4/1999, i d'una altra, el senyor Manuel Tarancón Fandos, conseller de Cultura i Educació de la Generalitat Valenciana, autoritzat per a la firma d'este Conveni per acord del Govern Valencià en sessió del dia 8 de gener de 2002, acorden:
  
Primer
  
El Ministeri d'Educació, Cultura i Esport, a través del Centre per a la Innovació i Desenrotllament de l'Educació a Distància (CIDEAD), proporcionarà a la Conselleria de Cultura i Educació, al començament de cada curs escolar, els materials didàctics i de qualsevol altre tipus, elaborats pel mencionat CIDEAD, necessaris per a la gestió i per a l'atenció dels alumnes pertanyents a l'àmbit territorial de la Comunitat Valenciana, que es matriculen per la modalitat a distància en els nivells educatius que s'ha fet referència.
  
A tals efectes s'estarà al que disposen els acords firmats per la comissió mixta que es constituïx en l'acord quint del present Conveni de col·laboració.
  
Segon
  
La Conselleria de Cultura i Educació no podrà modificar els continguts dels documents didàctics propietat del MECD ni emprar-los per a fins distints dels establits en este Conveni.
  
Així mateix, els documents produïts per la Conselleria de Cultura i Educació que siguen susceptibles de ser utilitzats pel CIDEAD, no podran ser-ho per a fins distints dels establits en el present Conveni, ni modificats en la seua composició.
  
Tercer
  
Els convenis relatius a l'ensenyança a distància que subscriguen el Ministeri d'Educació, Cultura i Esport amb institucions o entitats públiques o privades seran comunicats a la Conselleria de Cultura i Educació.
  
Així mateix els convenis relatius a l'ensenyança a distància que subscriga la Conselleria de Cultura i Educació seran comunicats al Ministeri d'Educació, Cultura i Esport.
  
Previ acord de la comissió mixta establida en l'estipulació quinta, estos convenis en matèria d'ensenyança a distància subscrits amb altres institucions tant pel Ministeri d'Educació, Cultura i Esport com per la Conselleria de Cultura i Educació podran ser-li d'aplicació a l'altra part, sempre que s'accepte per esta, per al que es farà constar de forma expressa en l'acta de la sessió de la comissió mixta que es tracte el tema.
  
Així mateix, per acord de la comissió mixta estos convenis subscrits en matèria d'ensenyança a distància amb institucions públiques o privades per una part podran adaptar-se a les necessitats de l'altra administració educativa. En este sentit, quan el conveni no siga de total aplicació al Ministeri d'Educació, Cultura i Esport o a la Conselleria de Cultura i Educació figurarà en l'acta de la comissió mixta expressament els termes en què s'aplicarà el contingut dels citats convenis a la part no firmant del mateix.
  
A més, en estos dos casos, l'adhesió als convenis subscrits per l'altra part haurà de realitzar-se pels òrgans que tinguen la competència en cada administració.
  
Quart
  
Ambdós administracions es comprometen a mantindre's informades i a oferir-se la mútua participació en activitats d'interés específic en l'ensenyança a distància (formació del professorat, plans experimentals, elaboració de materials didàctics, adquisició i intercanvi dels mateixos, investigació educativa, noves tecnologies de l'educació, etc.).
  
Quint
  
Es constituïx una comissió mixta de seguiment que es regirà pel que disposa la Llei 30/1992, de 26 de novembre, i que estarà composta per un representant del Ministeri d'Educació, Cultura i Esport nomenat pel secretari d'estat d'Educació i Universitats, un membre de l'Àrea de l'Alta Inspecció d'Educació de la Delegació del Govern a la Comunitat Valenciana com a representant de l'administració general de l'estat i altres dos de la Conselleria de Cultura i Educació.
  
Les funcions d'esta comissió seran la coordinació, seguiment i avaluació dels aspectes convinguts, per a això es reunirà anualment i elaborarà una memòria que elevarà a les parts firmants del Conveni. Així mateix, establirà els aspectes tècnics que desenrotllen els punts del present Conveni i resoldrà els problemes d'interpretació i compliment que puguen plantejar-se respecte del mateix.
  
Sext
  
El present Conveni tindrà una duració de cinc anys, podent prorrogar-se per períodes semblants previ acord exprés de les parts.
  
Així mateix cada una de les parts podrà, en qualsevol moment durant la vigència del present Conveni, presentar denúncia que haurà de formalitzar-se per escrit amb un mínim de sis mesos d'antelació a la data en què es desitge que quede sense efecte.
  
Sèptim
  
Serà competent per a conéixer les controvèrsies que puguen sorgir de l'aplicació del present Conveni l'orde jurisdiccional contenciós administratiu.
  
I en prova de conformitat, firmen el present Conveni, en dos exemplars, a un sol efecte.
  
Madrid, 28 de febrer de 2002
  
La ministra d'Educació, Cultura i Esport,
  
PILAR DEL CASTILLO VERA
  
El conseller de Cultura i Educació,
  
MANUEL TARANCÓN FANDOS